b'\n_START_ARTICLE_\nStonewallski upor\n_START_PARAGRAPH_\nStonewallski upor je poimenovanje ve\xc4\x8d spontanih, nasilnih demonstracij \xc4\x8dlanov skupnosti LGBT, ki so vzniknile kot odziv na policijske racije v zgodnjem jutru 28. junija 1969 v gejevskem lokalu Stonewall Inn v soseski Greenwich Village na Manhattanu v New Yorku. Pomenijo najpomembnej\xc5\xa1i posamezni dogodek v zgodovini, ki je vodil v  organizirano gibanje gejev in lezbijk in boj za pravice skupnosti LGBT v Zdru\xc5\xbeenih dr\xc5\xbeavah Amerike._NEWLINE_Istospolno usmerjeni Ameri\xc4\x8dani so se v 50-ih in 60-ih letih prej\xc5\xa1njega stoletja soo\xc4\x8dali s protigejevskim pravnim sistemom. Zgodnji zagovorniki homoseksualcev so v ZDA posku\xc5\xa1ali dokazati, da je istospolne osebe mogo\xc4\x8de asimilirati v dru\xc5\xbeno, in so zagovarjali nekonfrontacijsko izobra\xc5\xbeevanje tako istospolnih kot raznospolnih ljudi. Ob koncu 60-ih let so bila v ZDA dejavna \xc5\xa1tevilna dru\xc5\xbebeno-politi\xc4\x8dna gibanja, na primer civilno gibanje za pravice Afroameri\xc4\x8danov, kontrakulturno gibanje in gibanje proti vietnamski vojni. Duh drugih dru\xc5\xbebenih gibanj ter hkrati liberalno okolje v soseski Greenwich Village sta dala zagon stonewallskemu uporu._NEWLINE_V tem obdobju so le redke javne strukture podpirale istospolne posameznike. \xc5\xa0e najpogosteje je \xc5\xa1lo za gejem prijazne no\xc4\x8dne lokale, lastniki katerih pa so bili le redko sami predstavniki skupnosti LGBT. Lokal Stonewall Inn je bil tedaj v lastni\xc5\xa1tvu ameri\xc5\xa1ke mafije. Lokal je bil priljubljen med najrevnej\xc5\xa1imi in najbolj marginaliziranimi predstavniki skupnosti LGBT, med njimi so bili na primer transspolni ljudje, kraljice preobleke (\xc2\xbbdrag queens\xc2\xab), mladi feminizirani geji, \xc2\xbbbutch\xc2\xab\xc2\xa0lezbijke (lezbijke maskulinega videza in obna\xc5\xa1anja, obi\xc4\x8dajno iz delavskega razreda), mo\xc5\xa1ki prostituti in brezdomna mladina. Policijske racije v gejevskih no\xc4\x8dnih lokalih so bili v 60-ih letih nekaj vsakdanjega, vendar so policisti med racijo v lokalu Stonewall Inn kmalu izgubili nadzor nad situacijo. Na kraju dogodka se je za\xc4\x8dela zbirati mno\xc5\xbeica, ki je spodbujala upor. Napetosti med newyor\xc5\xa1ko policijo in LGBT skupnostjo v soseski Greenwich Village so vodile v proteste naslednji ve\xc4\x8der in nato \xc5\xa1e nekaj no\xc4\x8di zapored. V nekaj tednih se je skupnost organizirala v aktivisti\xc4\x8dne skupine, ki so se za\xc4\x8dele boriti za vzpostavitev prostorov za geje in lezbijke, kjer bi lahko bili odkriti o svoji usmerjenosti in jih ne bi bilo treba biti strah pred policijskim pridr\xc5\xbeanjem._NEWLINE_Po stonewallskem uporu so se newyor\xc5\xa1ki geji in lezbijske pri posku\xc5\xa1anju organiziranja povezane skupnosti soo\xc4\x8dali s spolnimi, rasnimi, dru\xc5\xbebenorazrednimi in generacijskimi razlikami znotraj nje. V pol leta so v New Yorku ustanovili dve gejevski aktivisti\xc4\x8dni organizaciji, ki sta delovali na osnovi konfrontacijskih taktik, in tri \xc4\x8dasopise, ki so promovirali pravice gejev in lezbijk. Tekom nekaj naslednjih let so organizacije za gejevske pravice ustanovili \xc5\xa1irom Zdru\xc5\xbeenih dr\xc5\xbeav Amerike in drugod po svetu. 28. junija 1970 so v New Yorku, Los Angelesu, San Franciscu in \xc4\x8cikagu organizirali prve parade ponosa v zgodovini in s tem proslavili obletnico stonewallskega upora. Podobne parade so za\xc4\x8deli organizirati v drugih mestih, danes pa v spomin na stonewallski upor prirejajo parade ponosa vsako leto ob koncu junija po vsem svetu._NEWLINE_Leta 2016 so na kraju, kjer se je zgodil stonewallski upor, razkrili narodni spomenik.'